俗名之為檀公峴，蓋大別之異名也。其水歷山委注而絡其縣矣。
縣，故吳也。《春秋左傳·襄公二十六年》，楚子、秦人侵吳及雩婁，聞吳有備而還是也。《晉書·地道記》云：在安豐縣之西南，即其界也。
故《地理志》曰：決水出雩婁。
決水自雩婁縣北逕雞備亭。《春秋·昭公二十三年》，吳敗諸侯之師于雞父者也。安豐縣故城，今邊城郡治也，王莽之美豐也。世祖建武八年，封大將軍涼州牧竇融為侯國，晉立安豐郡。決水自縣西北流，逕蓼縣故城東，又逕其北，漢高帝六年，封孔藂為侯國，世謂之史水。決水又西北，灌水注之，其水導源廬江金蘭縣西北東陵鄉大蘇山，即淮水也。許慎曰：出雩婁縣，俗謂之澮水。褚先生所謂神龜出于江、灌之間，嘉林之中。蓋謂此水也。灌水東北逕蓼縣故城西，而北注決水。
故《地理志》曰：決水北至蓼入淮。灌水亦至蓼入決。《春秋·宣公八年》，冬，楚公子滅舒蓼，臧文仲聞之曰：臯陶庭堅，不祀忽諸，德之不逮，民之無援，哀哉。決水又北，右會陽泉水，水受決水，東北流逕陽泉縣故城東，故陽泉鄉也。漢獻帝中，封太尉黃琬為侯國。又西北流，左入決水，謂之陽泉口也。
俗謂之澮口，非也。斯決、灌之口矣。余往因公，至于淮津，舟車所屆，次于決水，訪其民宰，與古名全違，脈水尋《經》，方知決口。蓋灌、澮聲相倫，習俗害真耳。